## La Conselleria de Justícia participa en la Primera Jornada de Digitalització de la Justícia a la Comunitat Valenciana

*** Es tracta d’una sessió formativa dirigida a lletrats de l’Administració de Justícia, funcionaris i altres operadors jurídics**

La Conselleria de Justícia i Interior participa en la Primera Jornada de Digitalització de la Justícia a la Comunitat Valenciana, que s’ha celebrat este dijous a la Ciutat de la Justícia de València.

La sessió, a la qual han assistit el secretari autonòmic de Justícia, Eduardo Ruíz, i la directora general de Justícia, Cristina Gil, ha consistit en una jornada de formació dirigida a lletrats de l’Administració de Justícia, funcionaris i altres operadors jurídics, per a explicar les innovacions tecnològiques que la Direcció General de Justícia ha elaborat per a aplicar el Reial decret llei 6/2023 en matèria de servici públic de justícia.

El secretari autonòmic ha destacat que “són nombroses les noves ferramentes informàtiques que s’han elaborat i s’estan implementant per a facilitar el treball dels jutjats i dels òrgans judicials”, i hi ha afegit que “entre estes ferramentes es troben el sistema NEXEO i el sistema de seu judicial electrònica, que permeten practicar actes de comunicació de manera molt més àgil que els clàssics exhorts en format paper que s’estaven utilitzant fins ara”.

“La tecnologia del segle XXI ha entrat als jutjats de la Comunitat Valenciana, i ha deixat arrere sistemes propis del segle XX i, fins i tot, del segle XIX”, ha indicat Ruíz.

En pròximes jornades s’exposaran altres aplicacions com ho són ACCEDA, INSIDE i EVID.

Fecha: 27/06/2024